**Verkkokauppa.com** on suomalainen verkossa toimiva vähittäiskauppa ja pörssiyhtiö, joka myy tietotekniikkaa, viihde-elektroniikkaa, kodinkoneita sekä monipuolisesti kotiin, pihaan ja vapaa-aikaan liittyviä tuotteita. Verkkokaupan lisäksi yhtiöllä on neljä myymälää, jotka sijaitsevat Helsingissä, Pirkkalassa, Raisiossa ja Oulussa.

Verkkokauppa.comin on perustanut Samuli Seppälä vuonna 1992, ja yhtiön nykyisenä toimitusjohtajana toimii Panu Porkka. Verkkokauppa.com listautui Helsingin pörssin First North -listalle huhtikuussa 2014, ja kesäkuussa 2020 yhtiö siirtyi Helsingin pörssin päälistalle. 

Verkkokauppa.com voitti vuosina 2019-2021 Postin Kantar TNS:llä teettämässä verkkokauppatutkimuksessa parhaan kotimaisen verkkokaupan palkinnon.

Verkkokauppa.comin logo.
Verkkokauppa.comin Helsingin myymäläVerkkokauppa.comin Helsingin myymälä sijaitsee Länsisataman läheisyydessä.

Historia
--------

Verkkokauppa.comin tarina alkoi 11.3.1992, kun 16-vuotias Samuli Seppälä alkoi myydä käytettyjä tietokoneen osia vanhempiensa kellarista käsin Bulletin Board Systemin (BBS) välityksellä. Kauppaa tehtiin aluksi tietokoneista kiinnostuneiden kesken, ja pian liiketoiminta laajeni modeemien maahantuontiin Yhdysvalloista.

Yhtiö on harjoittanut sähköistä kaupankäyntiä aina perustamisestaan saakka. Ensimmäisen vuotensa Verkkokauppa.com toimi Arctecho-nimellä. Yhtiö siirtyi BBS-järjestelmästä hiljalleen verkkokauppaan vuosina 1994–1996, ja ensimmäinen versio varsinaisesta verkkokaupasta löytyi osoitteesta compart.fi/arctecho.

Verkkokaupan tukena toimi varastonmyymälä Espoossa vuoteen 1996 asti, jonka jälkeen yhtiö avasi ensimmäisen myymälänsä Espooseen. Vuonna 1997 yhtiö rekisteröi arctecho.com -domainin käyttöönsä, ja tänä päivänäkin yhtiön käytössä oleva Verkkokauppa.com -domain rekisteröitiin myöhemmin vuoden 1998 aikana.

### Myymäläverkoston rakentaminen

Verkkokauppa.comin myymälä sijaitsi 1990-luvun ajan Espoon alueella muutamassakin eri osoitteessa. Yhtiö alkoi rakentaa myymäläverkostoaan 2000-luvulla, ja Espoon myymälä siirtyi Helsinkiin kauppakeskus Ruoholahteen elokuussa 2004. Toinen myymälä avattiin Pirkkalaan elokuussa 2006, kolmas myymälä Ouluun marraskuussa 2008.

Helsingin Ruoholahdessa sijaitsevan myymälän tilat eivät skaalautuneet yhtiön nopeasti kasvaviin tarpeisiin, joten uusi myymälä avattiin Helsingin Jätkäsaareen 11.11.2011. Kyseinen myymälä on Pohjois-Euroopan suurin kulutuselektroniikkamyymälä, ja sen yhteydessä toimivat yhtiön päävarasto, toimistotilat sekä kioski. Rakennuksen näköalatasanteelta löytyy Mig 21 -hävittäjä, ja myymälän edessä pissaava Bad Bad Boy -patsas on yksi kuvatuimmista nähtävyyksistä Helsingissä.

Vuoden 2017 aikana Pirkkalan ja Oulun myymäläkonseptit päivitettiin ja myymälät remontoitiin vastaamaan kasvua. Maaliskuussa 2018 Verkkokauppa.com avasi neljännen myymälänsä Raisioon.

### Helsingin pörssiin listautuminen ja investoinnit

Verkkokauppa.com muutti yhtiömuotonsa julkiseksi osakeyhtiöksi joulukuussa 2012. Kasvutarinassa kääntyi uusi sivu huhtikuussa 2014, kun yhtiö listautui Nasdaqin First North -pörssilistalle. Vuosien saatossa muutoksen tuulet ovat puhaltaneet myös tuotevalikoiman saralla, ja Verkkokauppa.com on laajentanut valikoimaansa mm. polkupyöriin, palloiluvälineisiin ja designvalaisimiin.

Maaliskuussa 2018 Samuli Seppälä lopetti toimitusjohtajan tehtävässä keskittyäkseen yhtiön hallitustyöskentelyyn, ja yhtiön nykyinen toimitusjohtaja Panu Porkka aloitti tällöin tehtävässään. Kesäkuussa 2020 yhtiö otti seuraavan harppauksen kasvutarinassaan ja listautui Helsingin pörssin päälistalle.

Helmikuussa 2022 Verkkokauppa.com ilmoitti ostavansa e-villen liiketoiminnan n. 5,3 miljoonan euron hintaan vahvistaakseen omien tuotemerkkien valikoimaansa. Verkkokauppa.com kertoi tiedotteessaan, että e-ville.com -verkkokauppa jatkaa yritysoston myötä toimintaansa ja palvelee asiakkaitaan kuten ennenkin.

Verkkokauppa.com on tehostanut vuoden 2022 varrella myös logistiikkatoimintojaan ja rakennuttanut automatisoidun logistiikkakeskuksen Helsingin myymälän varastotilojen yhteyteen. Syksyllä 2022 yhtiö avasi noutolokerikon Helsingin myymälään mahdollisimman nopean toimituskokemuksen varmistamiseksi.

Maaliskuussa 2024 Tietosuojavaltuutettu määräsi verkkokauppa.comille 856 000 euron hallinnollisen seuraamusmaksun GDPR-rikkomuksista. Verkkokauppa ei ollut määritellyt kauanko asiakkaiden asiakastilien tietoja säilytetään ja lisäksi verkko-ostosten tekeminen vaati asiakastilin luomista, joka on tietosuojasäännösten vastaista.

Liiketoiminta
-------------

Verkkokauppa.comin ydintuotekategorioita ovat tietotekniikka, viihde-elektroniikka ja kodinkoneet. Vuosien varrella yhtiö on kasvattanut merkittävästi tuotevalikoimaansa, ja tänä päivänä valikoimasta löytyy ydinkategorioiden lisäksi mm. lelu-, peli-, urheilu- ja lastentarvikkeita sekä valaisimia. Tuotteiden lisäksi valikoimaan kuuluvat asennuspalvelut.

Yhtiön tuotevalikoima koostuu kansainvälisistä ja kotimaisista tuotemerkeistä sekä yhtiön omista private label -tuotemerkeistä, joita ovat mm. GZR-sähköpyörät, ProCaster-televisiot, Ströme-pienkoneet ja Anton Oliver -grillit.

Verkkokauppa.comilla on oma verkossa ja myymälöissä toimiva Outlet-kauppa, jonka kautta yhtiö myy asiakkaiden palauttamia tuotteita alennetuin hinnoin. Outlet-tuotteiden hinnat määräytyvät tuotteiden kuntotarkastuksessa määritellyn kuntoluokan perusteella.

Tunnuslause
-----------

Vuosina 1992–2009 Verkkokauppa.comin tunnuslause oli "Osta viisaammin. Osta nopeammin". Vuodesta 2010 alkaen tunnuslauseena on toiminut "Todennäköisesti aina halvempi".

Toimipisteet
------------

* Pirkkalan myymälä 2006–
* Oulun myymälä 2008–
* Helsingin myymälä 2011–
	+ Helsingin vanha myymälä 2004–2011
	+ Espoon myymälä 1996–2004
* Raision myymälä 2018–
* Vantaan noutovarasto 2019–

Tytäryhtiöt
-----------

Verkkokauppa.ee (Arctecho OÜ) Tallinnassa myi suoratoimituksena Suomeen tallennusmedioita ilman yksityisen kopioinnin hyvitysmaksua. Helmikuussa 2010 Verkkokauppa.comin toimitusjohtaja Samuli Seppälä ilmoitti, että Viron toiminnoista luovutaan. CD- ja DVD-medioiden kysyntä oli hiipunut eikä Seppälä nähnyt niiden myynnillä olevan tulevaisuutta. Lokakuussa 2010 Arctecho OÜ tuomittiin Helsingin käräjäoikeudessa vahingonkorvauksiin Suomeen maahantuomistaan tallennusmedioista. Päätöksessä ei oteta kantaa siihen, onko Arctecho velvollinen maksamaan hyvitysmaksua. Teoston kanteen kohta, jossa Verkkokauppa.comia vaadittiin yhteisvastuuseen Arctechon kanssa, hylättiin. Sen sijaan käräjäoikeus katsoi, että Verkkokauppa.comin nykyisin täydellisesti omistaman tytäryhtiön täytyy maksaa vahingonkorvauksia Teostolle. Summa vastaa kahta viidesosaa yrityksen laiminlyömistä hyvitysmaksuista 1.1.2006–31.12.2008. Sekä Arctecho OÜ että Teosto valittivat päätöksestä hovioikeuteen.

Verkkokauppa.com Ahvenanmaalla 2010–2012
----------------------------------------

Verkkokauppa.ax toimi Ahvenanmaalla hyödyntäen saarten asemaa EU:n veroalueen ulkopuolella. Yksinkertaistetusti arvonlisäveroa ei kanneta veroalueen ulkopuolelta Suomeen tuoduista tuotteista, joiden arvo jää alle 45,45 euron (Suomen alv 23 %).

Vuoden 2013 alusta arvonlisäverolakia muutettiin siten, että arvon pitää jäädä alle 20,82 euron, ja siksi arvonlisäveroton myynti Ahvenanmaalta loppui.*lähde?*

Muuta
-----

Amerikkalaisnuori Calvin Gosz lupasi marraskuussa 2009 vaihtaa nimekseen **Verkkokauppa Gosz**, myytyään entisen nimensä Verkkokauppa.comille eBayssa 5 000 dollarilla.

Nimikiista Walticin kanssa ratkesi Verkkokauppa.comin hyväksi Korkeimmassa oikeudessa vuonna 2016. Waltic ei saa käyttää tavaramerkkinä nimeä Veneilijanverkkokauppa.com.

Lähteet
-------

1. 1 2 3 4 5  Yhtiön vuosi 2022 (PDF) Verkkokauppa.com Oyj. Viitattu 22.3.2023.
2. ↑
3. ↑  Yhtiöjärjestys Verkkokauppa.com Oyj. Viitattu 26.4.2016.
4. 1 2 3 4 5 6 7 8 9  , Kädet savessa alusta asti - Verkkokauppa.comin tarina
5. 1 2  Verkkokauppa.com aloitti pörssissä *MTVuutiset.fi*.  4.4.2014. Viitattu 6.11.2019.
6. 1 2  Hemmilä, Ilkka: Verkkokauppa.com siirtyi Helsingin pörssin päälistalle – yhtiön kurssi ampaisi nousuun *HS*.  5.6.2020. Viitattu 5.6.2020.
7. ↑  Suomen paras verkkokauppa *Verkkokauppa.com*. Viitattu 21.2.2023.
8. ↑  Räisänen, Perttu: Verkkokauppa.com laajentaa urheiluvälineisiin – "Alennamme palloilulajien välineiden hintaa pysyvästi Suomessa" *Kauppalehti*. Viitattu 18.4.2019.
9. ↑  Verkkokauppa.com ostaa e-ville.com -verkkokaupan vahvistaakseen omien tuotemerkkien valikoimaa *verkkokauppa.com*.  9.2.2022. Viitattu 10.2.2022.
10. ↑  Johannes Pulkkinen: Verkkokauppa.com ostaa kiinalaista tuontitavaraa verkossa myyvän E-villen *Helsingin Sanomat*.  9.2.2022. Viitattu 10.2.2022.
11. ↑  Verkkokauppa.comin uusi varastoautomaatiojärjestelmä on yhtiön historian suurin investointi *Verkkokauppa.com*. Viitattu 21.2.2023.
12. ↑  Verkkokauppa.comin Helsingin myymälään avataan noutolokerikko – "Aika hyvästellä jonottaminen" *Verkkokauppa.com*. Viitattu 21.2.2023.
13. ↑
14. ↑  Edes Amazon ei Verkkokauppa.comia pelota: Toimitusjohtaja kertoo, miten myynti seuraavaksi kaksinkertaistetaan *Yle Uutiset*. Viitattu 13.2.2021.
15. ↑  Vastuullisia ostoksia alusta loppuun *Verkkokauppa.com*. Viitattu 21.2.2023.
16. ↑  Toimintamme ympäristövaikutukset *Verkkokauppa.com*. Viitattu 21.2.2023.
17. ↑  Moisio, Aleksi: Verkkokauppa.com lopettaa toimitukset Viron kautta *Ilta-Sanomat*.  25.2.2010. Viitattu 6.11.2019.
18. ↑  Ulkomaisen verkkokaupan maksettava hyvitysmaksua *Helsingin Sanomat*.  1.11.2010. Viitattu 1.11.2010.
19. 1 2  Moisio, Aleksi: Verkkokauppa.comille rapsut Viro-kikkailusta *Ilta-Sanomat*.  1.11.2010. Viitattu 6.11.2019.
20. ↑  Moisio, Aleksi: Verkkokauppa.comin tytär ja Teosto vievät kiistansa hoviin *Ilta-Sanomat*.  20.12.2010. Viitattu 7.11.2019.
21. ↑  EU:n tulli- ja veroalue Tullilaitos. Viitattu 1.9.2010.
22. ↑  Ahvenanmaan erityisasema Tullilaitos. Viitattu 1.9.2010.
23. ↑  Amerikkalaisteini vaihtaa nimensä Verkkokaupaksi *MTVuutiset.fi*.  10.11.2009. Viitattu 6.11.2019.
24. ↑  Sheboygan Press: Finnish electronics Web site buys naming rights to teen
25. ↑  Iprinfo

Aiheesta muualla
----------------

* Verkkokauppa.com